《欧阳文忠公修》
明代·林弼

文忠俊迈才，身值熙盛世。侃侃树忠节，堂堂决大义。

文章擅家法，浮靡振时弊。四贤称庆历，重轻实公系。

补衮成天功，荷橐裨国是。平章五代史，炳若春秋义。

天方昌斯文，公获申厥志。台阁讵为宠，郡县岂云弃。

所思在稷契，君臣尧舜似。六一漫自名，醉翁聊自记。

汝南终老心，西江敦本意。风流与文采，至今光后裔。

我来郑公乡，怀贤增仰企。崇祀属多故，揭虔慨无地。

低头拜东山，千仞郁苍翠。

作者简介：林弼，（约公元一三六o年前后在世）一名唐臣，字元凯，龙溪人。元至正戊子年（至正八年，1348）进士，先为漳州路知事。明初以儒士修礼乐书，授吏部主事，后任登州（今山东烟台牟平）知府。